Document ID: 32013R0135

REGOLAMENT TA’ IMPLIMENTAZZJONI TAL-KUMMISSJONI (UE) Nru 135/2013
tat-18 ta’ Frar 2013
li jemenda r-Regolament ta’ Implimentazzjoni tal-Kummissjoni (UE) Nru 926/2011 għall-iskopijiet tad-Deċiżjoni tal-Kunsill 2009/470/KE fir-rigward tal-għajnuna finanzjarja tal-Unjoni lil-laboratorji ta’ referenza tal-UE għall-għalf u l-ikel u s-settur tas-saħħa tal-annimali
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b’ mod partikolari l-Artikolu 31(2) tagħha,
Billi:
(1)
Ir-Regolament ta’ Implimentazzjoni tal-Kummissjoni (UE) Nru 926/2011 tat-12 ta’ Settembru 2011 għall-iskopijiet tad-Deċiżjoni tal-Kunsill 2009/470/KE fir-rigward tal-għajnuna finanzjarja tal-Unjoni lil-laboratorji ta’ referenza tal-UE għall-għalf u l-ikel u s-settur tas-saħħa tal-annimali (2) jistabbilixxi regoli fir-rigward tal-arranġamenti għall-għoti tal-għajnuna finanzjarja tal-Unjoni għall-attivitajiet tal-laboratorji ta’ referenza tal-UE, inkluż għall-organizzazzjoni ta’ sessjonijiet ta’ ħidma u l-kundizzjonijiet li skonthom tingħata din l-għajnuna.
(2)
Sabiex jiġi limitat il-piż amministrattiv għal-laboratorji ta’ referenza tal-UE u l-Kummissjoni, l-organizzazzjoni ta’ sessjonijiet ta’ ħidma għandha tkun soġġetta għall-istess regoli bħall-attivitajiet l-oħra ta’ dawk il-laboratorji. Għalhekk, il-preżentazzjoni ta’ rapporti finanzjarji u tekniċi speċifiċi dwar sessjonijiet ta’ ħidma minn dawk il-laboratorji ma għandhiex tkun meħtieġa aktar. Konsegwentement, il-Kummissjoni ma għandhiex tkun meħtieġa aktar tagħmel pagamenti speċifiċi wara l-preżentazzjoni u l-approvazzjoni ta’ dawk ir-rapporti.
(3)
Ir-Regolament ta’ Implimentazzjoni (UE) Nru 926/2011 għandu għalhekk jiġi emendat skont dan.
(4)
Peress li l-emendi tar-Regolament ta’ Implimentazzjoni (UE) Nru 926/2011, li se jiddaħħlu permezz ta’ dan ir-Regolament, mhuma se jħallu ebda impatt negattiv għal-laboratorji ta’ referenza tal-UE, dan ir-Regolament għandu japplika b’mod retroattiv mill-1 ta’ Jannar 2013. Din ir-retroattività hija meħtieġa sabiex jiġi żgurat trattament ugwali bejn il-laboratorji ta’ referenza tal-UE fil-każijiet meta s-sessjonijiet ta’ ħidma jkunu ġew organizzati qabel id-data tad-dħul fis-seħħ ta’ dan ir-Regolament.
(5)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Ir-Regolament ta’ Implimentazzjoni (UE) Nru 926/2011 huwa emendat kif ġej:
(1)
L-Artikolu 6 huwa sostitwit b’dan li ġej:
“Artikolu 6
Pagament tal-għajnuna
Il-bilanċ tal-għajnuna finanzjarja tal-Unjoni għall-programmi ta’ ħidma għandu jitħallas lil-laboratorji wara li huma jippreżentaw ir-rapporti finanzjarji u tekniċi msemmija fl-Artikoli 11(1) u wara l-approvazzjoni ta’ dawk ir-rapporti mill-Kummissjoni.”
(2)
Fil-Kapitolu II, it-titolu huwa sostitwit b’dan li ġej:
“KAPITOLU II
ATTIVITAJIET TAL-LABORATORJI”
(3)
L-Artikolu 9 huwa emendat kif ġej:
(a)
It-titolu huwa sostitwit b’dan li ġej:
“Artikolu 9
Definizzjonijiet”
(b)
Jiżdied il-paragrafu li ġej:
“Sessjoni ta’ ħidma hija definita bħala data għal laqgħa annwali ta’ informazzjoni u koordinazzjoni li għaliha l-Laboratorji ta’ Referenza Nazzjonali kollha huma mistiedna mil-laboratorji.”
(4)
L-Artikoli 10 u 11 huma sostitwiti b’dan li ġej:
“Artikolu 10
Eliġibbiltà
1. L-infiq relatat ma’ dawn il-punti ta’ nfiq huwa eliġibbli fl-ambitu tal-programm ta’ ħidma tal-laboratorji:
(a)
persunal dedikat għall-attivatijiet tal-laboratorju;
(b)
sottokuntrattar;
(c)
tagħmir kapitali;
(d)
oġġetti konsumabbli;
(e)
il-bgħit ta’ kampjuni għal testijiet komparattivi;
(f)
missjonijiet;
(g)
sessjonijiet ta’ ħidma li għalihom ikun ġie mistieden mill-anqas parteċipant wieħed minn kull Stat Membru;
(h)
attivitajiet ta’ taħriġ;
(i)
laqgħat;
(j)
l-ispejjeż ġenerali.
2. In-nefqa msemmija fil-paragrafu 1 għandha tkun eliġibbli fil-limiti ffissati fid-deċiżjoni finanzjarja annwali rilevanti u skont ir-regoli tal-eliġibbiltà ffissati fl-Annessi II u IV.
3. Il-laboratorji għandhom jippreżentaw talba bil-miktub lill-Kummissjoni għall-approvazzjoni tagħha minn qabel, biex iżżid il-baġit ta’ xi wieħed mill-punti ta’ nfiq imsemmija fil-Paragrafu 1 b’aktar minn 10 % u bla ma jinqabżu l-ispejjeż eliġibbli totali stipulati fid-deċiżjoni finanzjarja annwali.
Artikolu 11
Il-preżentazzjoni tar-rapporti dwar il-programmi ta’ ħidma tal-laboratorji
1. Il-laboratorji għandhom jippreżentaw dawn ir-rapporti lill-Kummissjoni sal-31 ta’ Marzu tas-sena kalendarja “n + 2”:
(a)
verżjoni stampata u verżjoni elettronika tar-rapport finanzjarju tagħhom dwar l-implimentazzjoni tal-programm ta’ ħidma għas-sena kalendarja preċedenti li jkun tħejja skont l-Annessi III(a) u III(b);
(b)
rapport tekniku tal-attivitajiet tagħhom, iċċertifikat mid-direttur tekniku tal-laboratorju.
2. L-għajnuna finanzjarja tal-Unjoni tista’ titnaqqas mill-Kummissjoni jekk il-programm ta’ ħidma ma jkunx twettaq għalkollox jew ikun ġie mwettaq ħażin sal-31 ta’ Diċembru tas-sena kalendarja li għaliha jkun ġie approvat.”
(5)
It-tieni paragrafu tal-Artikolu 12 huwa mħassar.
(6)
L-Artikolu 13 huwa mħassar.
(7)
Il-Kapitolu III huwa mħassar.
(8)
L-Anness tar-Regolament ta’ Implimentazzjoni (UE) Nru 926/2011 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta’ Frar 2013.

Labels: 2
19
5
7
6
12